ตลาดหุ้นเอเชียสดใส หลังสหรัฐฯ-จีนส่งสัญญาณเจรจาครั้งใหม่แก้ปัญหาข้อพิพาทการค้า
ตลาดหุ้นเอเชียสดใส หลังสหรัฐฯ-จีนส่งสัญญาณเจรจาครั้งใหม่แก้ปัญหาข้อพิพาทการค้า
13 ก.ย. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (13 ก.ย.61) โดยได้แรงหนุนจากรายงานข่าวที่ว่าสหรัฐฯเตรียมเจรจาการค้าครั้งใหม่กับจีน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,657.95 จุด เพิ่มขึ้น 53.34 จุด, +0.24%
ดัชนี SSE Composite ตลาดหุ้นจีนเปิดวันนี้ที่ 2,679.21 จุด เพิ่มขึ้น 23.10 จุด, +0.87%
ดัชนี HSI ตลาดหุ้นฮ่องกงเปิดวันนี้ที่ 26,798.39 จุด เพิ่มขึ้น 453.35 จุด, +1.72%
ดัชนี TAIEX ตลาดหุ้นไต้หวันเปิดวันนี้ที่ 10,726.67 จุด เพิ่มขึ้น 4.10 จุด, +0.04%
ดัชนี KOSPI ตลาดหุ้นเกาหลีใต้เปิดวันนี้ที่ 2,285.28 จุด เพิ่มขึ้น 2.36 จุด, +0.10%
ดัชนี FTSE STI ตลาดหุ้นสิงคโปร์เปิดวันนี้ที่ 3,129.92 จุด เพิ่มขึ้น 5.27 จุด, +0.17%
ดัชนี FBMKLCI ตลาดหุ้นมาเลเซียเปิดวันนี้ที่ 1,786.95 จุด เพิ่มขึ้น 1.70 จุด, +0.10%
ด้านนักลงทุนขานรับรายงานข่าวที่ว่า สหรัฐกำลังหาทางเริ่มต้นเจรจาการค้าครั้งใหม่กับจีน โดยนายสตีเวน มนูชิน รมว.คลังสหรัฐ ได้ส่งจดหมายไปยังเจ้าหน้าที่จีน เพื่อเชิญให้เข้าร่วมการเจรจาแก้ไขข้อขัดแย้งทางการค้า
โดยรายงานข่าวดังกล่าวมีขึ้นหลังจากที่ภาคธุรกิจสหรัฐฯได้รวมตัวกันในชื่อ Americans for Free Trade เพื่อต่อต้านนโยบายการปรับขึ้นภาษีสินค้านำเข้าของประธานาธิบดี โดนัลด์ ทรัมป์ ซึ่งกลุ่มดังกล่าวได้ทำการรณรงค์โดยใช้ชื่อว่า Tariffs Hurt the Heartland โดยมีการซื้อโฆษณา และจัดการประชุมในรัฐต่างๆ พร้อมกับเชิญชวนให้สมาชิกสภาคองเกรสเข้าร่วมงานรณรงค์ซึ่งจะจัดขึ้นในสัปดาห์หน้าที่รัฐเพนซิลเวเนีย อิลลินอยส์ และเทนเนสซี